ธปท.ชี้ดอยช์แบงก์ถูกสั่งปรับกระทบธนาคารในไทยน้อย
ธปท.ชี้กรณีดอยช์แบงก์ถูกสั่งปรับ 1.4 หมื่นล้านเหรียญ ส่งผลกระทบสถาบันการเงินไทยน้อย
3 ต.ค. 2559

ธปท.ชี้กรณีดอยช์แบงก์ถูกสั่งปรับ 1.4 หมื่นล้านเหรียญ ส่งผลกระทบสถาบันการเงินไทยน้อย 
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) กล่าวถึงเรื่องที่ธนาคารดอยช์แบงก์ (Deutsche Bank- DB) ถูกกระทรวงยุติธรรม (Department of Justice :DOJ) ของสหรัฐอเมริกา เรียกค่าปรับในจากกรณีซับไพรม์ที่เกิดขึ้นเมื่อปี 2551 เป็นเงินสูงถึง 1.4 หมื่นล้านเหรียญสหรัฐ(ประมาณ 4.84 แสนล้านบาท หากคิดอัตราแลกเปลี่ยนวันที่ 3 ต.ค.ที่ 34.6 บาท/เหรียญสหรัฐ) จนส่งผลให้นักลงทุนขาดความเชื่อมั่นและราคาหุ้นของธนาคารตกลงอย่างมากทั้งในตลาดยุโรปและสหรัฐอเมริกา ว่า ธปท.ได้ติดตามสถานการณ์ดังกล่าวอย่างใกล้ชิด จากการประเมินในเบื้องต้นมองว่าไม่น่าส่งผลกระทบอะไรที่รุนแรงเกี่ยวเนื่องมาถึงสถาบันการเงินของไทยจนน่ากังวล
"เพราะหากดูผลกระทบที่อาจเกิดกับระบบสถาบันการเงินไทยแล้วพบว่า ธุรกรรมที่ดอยช์แบงก์ทำกับธนาคารพาณิชย์ในไทยส่วนใหญ่เป็นการทำธุรกรรมปล่อยสภาพคล่องเงินตราต่างประเทศหรือเงินเหรียญสหรัฐ ผ่านตราสารอนุพันธ์ที่ไม่ซ้ำซ้อน และหากดอยช์แบงก์ประสบปัญหา รายการเหล่านั้นมีข้อตกลงและมีการวางหลักประกันเพื่อจำกัดความเสียหายต่อคู่สัญญาอยู่แล้ว ฉะนั้นถ้าไม่ปล่อยแต่ในช่วงนี้ ธปท. จะติดตามสถานการณ์ของดอยช์แบงก์จากธนาคารกลางยุโรป (ECB) ให้ถี่และใกล้ชิดมากขึ้น"นายรณดลกล่าว
นายรณดล กล่าวว่า จากการที่ธปท. ได้หารือกับธนาคารกลางยุโรป ซึ่งเป็นผู้กำกับดูแลดอยช์แบงก์โดยตรงพอ สรุปได้ว่าฐานะและสภาพคล่องของดอยช์แบงก์ยังไม่น่าเป็นห่วง เพียงแต่รายได้อาจไม่เป็นไปตามแผน โดยธนาคารยังคงมีสภาพคล่องในระดับสูง และจากสถานการณ์ล่าสุดในช่วง 2-3 ที่ผ่านมาก็มีความเป็นไปได้ว่าค่าปรับที่ดอยช์แบงก์จะต้องจ่ายให้กับ DOJ อาจไม่สูงเท่าตัวเลขที่ปรากฏเป็นข่าว และน่าจะอยู่ในระดับใกล้เคียงกับกรณีของธนาคารอื่นที่เคยถูกปรับมาแล้ว